กรณีศึกษา ไทย-เดนมาร์ค มีชานมไข่มุกแล้ว
ชั่วโมงนี้ คงปฏิเสธไม่ได้ว่าเครื่องดื่มที่มาแรงสุดในประเทศไทยคงหนีไม่พ้น ชานมไข่มุก  ตั้งแต่แบรนด์ชานม จากต่างประเทศอย่าง Koi Thé และ Tiger Sugar  และยังรวมไปถึงแบรนด์ขนมหวานอย่าง After You หรือแม้กระทั่ง All Café ของ 7-Eleven ก็ลงมาเล่นในสมรภูมินี้   และล่าสุด แบรนด์นมกล่อง UHT อย่างไทย-เดนมาร์คก็เอากับเค้าด้วย  แล้วเรื่องนี้น่าสนใจขนาดไหน? ลงทุนแมนจะเล่าให้ฟัง
26 มิ.ย. 2562

กรณีศึกษา ไทย-เดนมาร์ค มีชานมไข่มุกแล้ว / โดย ลงทุนแมน
ชั่วโมงนี้ คงปฏิเสธไม่ได้ว่าเครื่องดื่มที่มาแรงสุดในประเทศไทยคงหนีไม่พ้น ชานมไข่มุก
ตั้งแต่แบรนด์ชานม จากต่างประเทศอย่าง Koi Thé และ Tiger Sugar
และยังรวมไปถึงแบรนด์ขนมหวานอย่าง After You หรือแม้กระทั่ง All Café ของ 7-Eleven ก็ลงมาเล่นในสมรภูมินี้
และล่าสุด แบรนด์นมกล่อง UHT อย่างไทย-เดนมาร์คก็เอากับเค้าด้วย
แล้วเรื่องนี้น่าสนใจขนาดไหน?
ลงทุนแมนจะเล่าให้ฟัง
ก่อนอื่นเรามาดู
ภาพรวมธุรกิจของไทย-เดนมาร์คกันก่อน..
จริงๆ แล้ว แบรนด์ไทย-เดนมาร์คอยู่ภายใต้ องค์การส่งเสริมกิจการโคนมแห่งประเทศไทยซึ่งเป็นรัฐวิสาหกิจในสังกัดกระทรวงเกษตร และสหกรณ์
องค์กรนี้เกิดขึ้นจากวิสัยทัศน์ของพระบาทสมเด็จพระปรมินทรมหาภูมิพลอดุลยเดชตั้งแต่ 59 ปีที่แล้ว เพื่อส่งเสริมเกษตรกรไทย และทำให้ประชาชนได้บริโภคสิ่งที่มีคุณภาพ
จนปัจจุบัน นมไทย-เดนมาร์คกลายเป็นแบรนด์ยอดขายอันดับต้นๆ ของประเทศไทย
สูสีกับโฟร์โมสต์ แบรนด์นมยักษ์ใหญ่จากทวีปยุโรป
เรามาดูผลประกอบการล่าสุดของทั้ง 2 บริษัท
บริษัท ฟรีสแลนด์คัมพิน่า (ประเทศไทย) จำกัด (มหาชน) (โฟร์โมสต์)
ปี 2560 รายได้ 12,675 ล้านบาท
ปี 2561 รายได้ 12,599 ล้านบาท
องค์การส่งเสริมกิจการโคนมแห่งประเทศไทย (ไทย-เดนมาร์ค)
ปี 2560 รายได้ 9,143 ล้านบาท
ปี 2561 รายได้ 9,639 ล้านบาท
โดยทั้งสองบริษัทมียอดขายเฉพาะธุรกิจนม UHT รวมกันเกินกว่า 90% ของยอดขายทั้งหมดในประเทศ ในขณะที่ไทย-เดนมาร์คยังมีผลิตภัณฑ์นมโรงเรียนอยู่ด้วย..
อย่างไรก็ตาม ภาพรวมธุรกิจผลิตภัณฑ์จากนมในประเทศไทยมีอัตราการเติบโตต่ำ
โดยเหตุผลหลักๆ ก็มาจากพฤติกรรมการบริโภคนมของคนไทย
รู้หรือไม่ว่า คนไทยดื่มนม 16 กิโลกรัม ต่อปี
ในขณะที่ประชากรจากประเทศอื่นๆ เช่น คนฟินแลนด์ดื่มนม 361 กิโลกรัม ต่อปี หรือ คนญี่ปุ่นดื่ม 90 กิโลกรัม ต่อปี
อย่างไรก็ตาม นี่ก็อาจหมายถึงพื้นที่ในการเติบโตในอนาคตยังมีอีกมากเช่นกัน
แต่สำหรับไทย-เดนมาร์ค..
นอกจากโอกาสการเติบโตจากธุรกิจหลักแล้ว
แบรนด์นี้ยังต่อยอดธุรกิจได้อย่างน่าสนใจในรูปแบบร้านเครื่องดื่ม Thai-Denmark Milk Land ตามห้างสรรพสินค้า
โดยสินค้าในร้าน นอกจากจะเป็นช่องทางจำหน่ายผลิตภัณฑ์ภายใต้แบรนด์ไทย-เดนมาร์คแล้ว
ยังมีการนำสินค้าดั้งเดิมมาสร้างเป็นเมนูใหม่ เช่น ชานมไข่มุก นมสดผสมไอศกรีม หรือแม้แต่ โยเกิร์ตสมูตตี้
นอกจากนี้ ยังมีเครื่องดื่มใหม่ๆ เช่น โกโก้, กาแฟ, ชามะนาว และ ชาเขียว
ปัจจุบัน Milk Land มีทั้งหมด 23 สาขา แบ่งเป็นทั้งรูปแบบของการบริหารโดยบริษัทเอง และรูปแบบแฟรนไชส์ พร้อมวางกลยุทธ์ขยายสาขาคล้ายๆ กับเชนกาแฟ Café Amazon
เรื่องนี้ก็ถือเป็นการต่อยอดทางธุรกิจที่น่าสนใจ..
สำหรับคนที่คุ้นเคยกันดีกับนมกล่อง ไทย-เดนมาร์ค
ก็อาจกลายมาเป็นลูกค้าของ Thai-Denmark Milk Land ได้ในทันที โดยไม่ต้องสร้างการรับรู้แบรนด์ใหม่
สำหรับลูกค้าในเจเนอเรชันใหม่ๆ ก็อาจจะสนใจแบรนด์ไทย-เดนมาร์คจากเมนู ชานมไข่มุก
เราก็อาจสรุปได้ว่า การลงทุนต่อยอดของไทย-เดนมาร์คอาจจะเป็นทั้งการเพิ่มยอดขาย และการทำการตลาดในเวลาเดียวกัน
ถ้าขายไม่ดีก็ถือว่าเป็นงบการทำการตลาดให้คนเห็นถึงความแปลกใหม่
ถ้าขายดีก็กลายเป็นว่าสามารถต่อยอดเพิ่มช่องทางรายได้ใหม่ให้แก่บริษัท
และเรื่องนี้อาจเป็นกุญแจสำคัญที่เปลี่ยนจากแบรนด์ที่ดูเก่า ให้ดูสดใหม่ขึ้น และเข้าถึงกลุ่มคนที่มีอายุน้อยมากขึ้น
แต่ก็น่าติดตามว่า ในอนาคต จะมีชานมไข่มุกแบรนด์อะไรออกมาอีก
ดูเหมือนว่าตอนนี้ใครๆ ก็ทำชานมไข่มุกได้
ตอนนี้มี
After You ชานมไข่มุก
All Café ชานมไข่มุกใน 7-Eleven
ไทย-เดนมาร์ค ชานมไข่มุก
ก็ไม่แน่ว่า เราอาจได้เห็น
-Café Amazon ชานมไข่มุก ในปั๊ม ปตท.
-โฟร์โมสต์ชานมไข่มุก เป็นกล่อง UHT
-ดัชมิลล์ชานมไข่มุก ใส่ในโยเกิร์ต
-มนต์นมสดไข่มุก กินคู่ขนมปังปิ้ง
-แมคโดนัลด์ชานมไข่มุก คอมโบเซ็ตพร้อมเบอร์เกอร์
-แดรี่ควีน บลิซซาร์ด โอรีโอไข่มุก
-ชาเขียวอิชิตันไข่มุก เปิดฝาพร้อมชิงโชค
-M-150 ไข่มุก.. อันนี้ไม่น่าจะเวิร์ก
หรือแม้แต่ ลงทุนแมนอาจจะแตกแบรนด์ขาย ชานมไข่มุก ในอนาคต ก็เป็นได้..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-กรมพัฒนาธุรกิจการค้า
-องค์การส่งเสริมกิจการโคนมแห่งประเทศไทย
-รายงานประจำปีอ.ส.ค.2561
-Thai-Denmark Milk Land Facebook Fanpage